b'\n_START_ARTICLE_\nEuropaligaen i fotball for menn\n_START_SECTION_\nMessebycupen\n_START_PARAGRAPH_\nCupen ble f\xc3\xb8rst introdusert i 1955, da under navnet Messebycupen. Messebycupen var ikke en turnering for klubber, men for byer. Byer med flere lag ble representert av et sammensatt lag best\xc3\xa5ende av de beste spillerne fra lagene i byen. Den f\xc3\xb8rste Messebycupen ble arrangert over flere \xc3\xa5r, og gikk fra 1955 til 1958 og ble vunnet av Barcelona. Fra midten av ti\xc3\xa5ret ble denne regelen endret, slik at det ble en turnering for klubblag.\n_START_SECTION_\nUEFA-cupen\n_START_PARAGRAPH_\nI 1971 tok UEFA over arrang\xc3\xb8rrollen av Messebycupen, og gav den navnet UEFA-cupen. Opprinnelig kvalifiserte man seg til UEFA-cupen ved \xc3\xa5 komme p\xc3\xa5 andreplass i den nasjonale ligaen. De st\xc3\xb8rste ligaene hadde imidlertid flere plasser, slik at ogs\xc3\xa5 tredje- og fjerdeplassen kunne delta. Turneringen foregikk tradisjonelt i rent cupformat, der lagene trakk en motstander i hver runde og m\xc3\xb8tte dette laget to ganger \xe2\x80\x93 b\xc3\xa5de hjemme og borte. I 1998 ble for f\xc3\xb8rste gang finalen spilt over \xc3\xa9n kamp istedenfor to. De innledende rundene gikk fortsatt over to kamper._NEWLINE_I 1999 ble UEFA-cupen sl\xc3\xa5tt sammen med Cupvinnercupen, med den f\xc3\xb8lge at nasjonale cupvinnere ogs\xc3\xa5 fikk muligheten til \xc3\xa5 delta. Etter dagens regler, kan man ogs\xc3\xa5 kvalifisere seg ved \xc3\xa5 tape tredje kvalifiseringsrunde i Mesterligaen eller ved \xc3\xa5 komme p\xc3\xa5 tredjeplass i de innledende gruppene i samme turnering.\n_START_SECTION_\nEuropaligaen\n_START_PARAGRAPH_\nF\xc3\xb8r 2004/05-sesongen ble det vedtatt at turneringen skulle endres slik at det ble et innledende gruppespill f\xc3\xb8r man kom videre til sluttspillet. UEFA-cupen skiftet navn til Europaligaen fra og med Europaligaen 2009/2010.'